
As Atochas: de aldea a barrio obreiro 
Xosé Lois Martínez 


Nos planos da Coruña do século XVIII, obsérvase a presencia dunha única aldea da 
Península da Torre... Unha pequena aldea coas formas propias dos asentamentos 
tradicionáis da Galiza rural, emprazada a media ladeira entre Os Pelamios e o 
cumio de Montealto. 


A ermida da Nosa Sra. de Atocha serve de centro e límite entre os dous rueiros do 
asentamento: A Atocha Baixa (o mais próximo ás murallas) e a Atocha Alta (entorno 
ao camiño que subía aos muiños de vento de Monte Alto). 


Este asentamento aldeán excluido da cidade contaba cun centenar de casas de 
labregos que traballarían as terras da península, ás que accedían a través dunha fina 
rede de camiños agricolas nas Agras de Monte alto e da Torre. 


A apertura da Rúa do Hospital, a rectificación da estrada da Torre, e a nova 
construción da estrada de "Orillamar" coas súas xeometrías rectilíneas, abren a 
península á implantación do cimiterio, da fábrica de sombreiros e de xabrós,... 
constrúese o Hospital da Caridade-Hospicio, cuartéis de Zalaeta e de Artillería, e 
fábricas de vidros, madeiras, de gas... creándose un enclave industrial próximo á 
vella aldea que vai transformala nun dos barrios obreiros da Coruña decimonónica. 


O derrubo das murallas da Cidade Vella (1850) permitiría unha nova relación entre a 
Cidade Vella e as Atochas: sen embargo a retención polo Ministerio da Guerra do 
Campo da Estrada e parte do Campo da Leña, coa construción do Cuartel de 
Infantería (1859 - 1864) introduciu unha barreira de 175 metros de lonxitude e tres 
plantas de outo abortóu a creación de tecido de enlace entre a Cidade e as Atochas. 


Pola proximidade ás industrias, as Atochas será o espazo no que se visualizará a 
periferia obreira, polarizando unha das áreas residenciáis da inmigración 


proletaria. Un espazo no que xerminarán os movementos, entidades e circulos 
obreiros, que xunto co gran espectáculo do entroido terá na rúa da Torre o seu 

referente por antonomasia, O espazo público convertido episódicamente no 
escenario da liberdade dos desheredados. 


Nos planos da Coruña entre 1845 e 1934, Obsérvanse as transformaciós da aldea coa 
ocupación das hortas, apertura das rúas de San Xoán, José Nakens (Actual San 
Xosé), Montroig e Marconi e o desenvolvemento de ringleiras de vivendas nas rúas 
da Torre e Orillamar. 


Fronte ao "urbanismo formalizado" das áreas residenciais burguesas na Praza de 
María Pita, ou no ensanche do Campo do Carballo, os planos mostrannos o 
crecemento fragmentario, deslabazado e "sen forma" da periferia obreira. 


Entre 1860 e 1900, cando se conforman as paisaxes identitarias da cidade-capital, 
coa arquitectura das galerías despregándose ao longo da Mariña, a unha distancia 
duns 300m, nas Atochas, sobre a rede de camiños e "veredas" das Atochas, 
constrúese "a outra paisaxe", a cara oculta da cidade. 


As rúas das Atochas Alta e Baixa, a da Fonte Seoane, da Torre, do Cemiterio, Campo 
de Marte... foron os ámbitos espaciais elexidos para construir as "casas terrenas", 
un tipo de edificio "acorde coa pobreza das familias que nelas soen habitar e 
apropiadas para os seus hábitos e escasos recursos": a vivenda obreira, excluida 
polas ordenanzas das rúas da cidade e dos ensanches burgueses, modificará o 
aspecto da aldea e da súa contorna de inmediato, ata transformala na paisaxe da 
periferia proletaria. 

Nos planos da Coruña do século XVIII, obsérvase a presencia dunha única aldea da 
Península da Torre... Unha pequena aldea coas formas propias dos asentamentos 
tradicionáis da Galiza rural, emprazada a media ladeira entre Os Pelamios e O 
cumio de Montealto. 


A ermida da Nosa Sra. de Atocha serve de centro e límite entre os dous rueiros do 
asentamento: A Atocha Baixa (o mais próximo ás murallas) e a Atocha Alta (entorno 
ao camiño que subía aos muiños de vento de Monte Alto). 

Este asentamento aldeán excluido da cidade contaba cun centenar de casas de 
labregos que traballarían as terras da península, ás que accedían a través dunha fina 
rede de camiños agricolas nas Agras de Monte alto e da Torre. 


A apertura da Rúa do Hospital, a rectificación da estrada da Torre, e a nova 
construción da estrada de "Orillamar" coas súas xeometrías rectilíneas, abren a 

As Atochas - 1865 


península á implantación do cimiterio, da fábrica de sombreiros e de xabrós,... 
constrúese o Hospital da Caridade-Hospicio, cuartéis de Zalaeta e de Artillería, e 
fábricas de vidros, madeiras, de gas... creándose un enclave industrial próximo á 
vella aldea que vai transformala nun dos barrios obreiros da Coruña decimonónica. 


O derrubo das murallas da Cidade Vella (1850) permitiría unha nova relación entre a 
Cidade Vella e as Atochas: sen embargo a retención polo Ministerio da Guerra do 
Campo da Estrada e parte do Campo da Leña, coa construción do Cuartel de 
Infantería (1859 - 1864) introduciu unha barreira de 175 metros de lonxitude e tres 
plantas de outo abortóu a creación de tecido de enlace entre a Cidade e as Atochas. 


Pola proximidade ás industrias, as Atochas será o espazo no que se visualizará a 
periferia obreira, polarizando unha das áreas residenciáis da inmigración 
proletaria. Un espazo no que xerminarán os movementos, entidades e circulos 
obreiros, que xunto co gran espectáculo do entroido terá na rúa da Torre o seu 
referente por antonomasia, O espazo público convertido episódicamente no 
escenario da liberdade dos desheredados. 


Nos planos da Coruña entre 1845 e 1934, Obsérvanse as transformaciós da aldea coa 
ocupación das hortas, apertura das rúas de San Xoán, José Nakens (Actual San 
Xosé), Montroig e Marconi e o desenvolvemento de ringleiras de vivendas nas rúas 
da Torre e Orillamar. 

Fronte ao "urbanismo formalizado" das áreas residenciais burguesas na Praza de 
María Pita, ou no ensanche do Campo do Carballo, os planos mostrannos o 
crecemento fragmentario, deslabazado e "sen forma" da periferia obreira. 


Entre 1860 e 1900, cando se conforman as paisaxes identitarias da cidade-capital, 
coa arquitectura das galerías despregándose ao longo da Mariña, a unha distancia 
duns 3o0om, nas Atochas, sobre a rede de camiños e "veredas" das Atochas, 
constrúese "a outra paisaxe", a cara oculta da cidade. 


As rúas das Atochas Alta e Baixa, a da Fonte Seoane, da Torre, do Cemiterio, Campo 
de Marte... foron os ámbitos espaciais elexidos para construir as "casas terrenas", 
un tipo de edificio "acorde coa pobreza das familias que nelas soen habitar e 
apropiadas para os seus hábitos e escasos recursos": a vivenda obreira, excluida 
polas ordenanzas das rúas da cidade e dos ensanches burgueses, modificará o 
aspecto da aldea e da súa contorna de inmediato, ata transformala na paisaxe da 
periferia proletaria. 

AS CASAS DAS ATOCHAS 
PATRIMONIO OBREIRO 


A-TIPOLOXÍA ARQUITECTÓNICA DA VIVENDA OBREIRA 
NA-CORUÑA ENTRE 1850 E 1920 

As casas das Atochas: patrimonio obreiro 
Xoán Mosquera 


Este texto xorde da pregunta sobre o valor arquitectónico da agrupación de 
vivendas da Travesía de Atocha, que aínda atopamos como o fondo que caracteriza a 
praza do Coro Cantigas da Terra, e chega ata as rúas Mondoñedo e Pintor Román 
Navarro. 


Que ten de valiosa esta agrupación de vivendas na Atocha Alta? 


A resposta máis sintética e elocuente pode chegar ollando ás mesmas forzas 
económicas que pretenden condenar estas vivendas á desaparición: 


Baixo dinámicas xentrificadoras como a que hoxe acontece nos barrios das Atochas 
e Monte Alto, os escasos exemplos da vivenda obreira que aínda subsisten son os 
inmobles máis cobizados polo mercado inmobiliario. Baste lembrar como a 
reconstrución de inmobles no Campo de Artillería, no corralón da Escola de 
Prácticas de Artillería (rúas Independencia e Salgado Somoza) e o paradigmático 
caso do Campo de Marte, son hoxe o produto inmobiliario que atrae ás rendas máis 
altas, escollendo este barrio como lugar de residencia precisamente polas 
singulares condicións deses inmobles. 


Ese reflexo da posta en valor do patrimonio arquitectónico que son os catálogos de 
protección, na Coruña só recentemente comezou a incluír algúns destes exemplos, 
case completamente borrados polas sucesivas vagas de renovación urbana. 

Con todo, unha salvagarda que deriva na disociación da contorna social do barrio 
non deixa de ser unha concepción deturpada do patrimonio, usurpadora da 
memoria. Convén lembrar que existen outros modelos e para nada recentes ou 
descoñecidos, nos que cristalizou outra cosmovisión radicalmente diferente do 
sentido do patrimonio. 

Non é casual que a partir da década de 1960 a resistencia popular ás iniciativas de 
renovación urbana en moitas cidades fosen loitas pola preservación e mellora dun 
hábitat histórica e socialmente consolidado. Simplemente por proximidade pode 
citarse o caso da efémera experiencia dos SAAL na cidade de Porto ao calor da 
Revolución dos Caraveis, na que a loita veciñal pola mellora das condicións da 
vivenda ía unida ao mantemento das condicións de comunidade das ilhas (tipoloxía 
filoloxicamente idéntica á dos ranchos coruñeses). A preservación das condicións 
de agrupamento e veciñanza eran como patrimonio máis transcendentes que o 
cosmético respecto filolóxico aos inmobles, e así quedou reflectido nas solucións 
tipolóxicas das operacións máis afortunadas do SAAL. 


Estas vivendas que aínda subsisten nas Atochas antes que nada son para o barrio 
lugares da memoria, ou máis ben refuxios da memoria. Os lugares da memoria pouco 
ou nada teñen que ver co xénero da historia. A plenitude do seu interese non está no 
depósito de datos que, como nun fósil ou nun xacemento arqueolóxico, amorea 
ingredientes a disposición do o relato histórico. A memoria refírese ao que xa non é, 
pero que vincula pasado e presente para unha comunidade concreta. Constitúe o 
vínculo afectivo da proxección dunha determinada ideoloxía cara o pasado. Os 
refuxios da memoria son eses lugares concretos nos que esa comunidade pode fixar 
e reafirmar esa parte da súa cosmovisión que precisa do pasado. Refuxio no medio 
dese vento tempestuoso que irremediablemente tira das ás do anxo da historia. 


As vivendas polas que nos preguntamos son unha das derradeiras pegadas físicas 
do Labirinto das Atochas. Nela aínda é posible recoñecer e evocar o espazo 
doméstico no que xurdiron algunhas das iniciativas máis salientables do primeiro 
movemento obreiro da Coruña. A vivenda e a súa contorna inmediata de 
comunidade eran daquela o centro de gravidade da reprodución social, lugar de 
singular relevancia para o tecido e transmisión da conciencia de clase, da 
concepción da sociedade e do seu desexo de transformación. 


Cando unha construción é valiosa por ser representativa dun xénero, a 
argumentación pasa a sera da familia de construcións coas que comparte as súas 
leis. O conxunto de vivendas da Atocha Alta ten relevancia arquitectónica por varios 
motivos: 


En primeiro lugar porque constitúe a derradeira permanencia do núcleo histórico 


que conformaba o barrio periférico á Cidade Alta e a Pescaría na península da Torre, 
que aínda conserva unha agrupación consistente de inmobles, en número 

suficiente capaz de evocar as formas, proporcións, espazos e tipos de comunidade 
que foron estragadas no resto das Atochas. 


Pero por outra banda as edificacións existentes son representativas dun tipo 
específico de inmoble: a vivenda obreira. Iso atopa cunha primeira dificultade: Non 
existen estudos sobre a tipoloxía arquitectónica e morfoloxía urbana que xerou a 
produción de vivenda obreira na Coruña, salvo unha notable excepción (1). 


Polo tanto o corpo deste texto debe centrarse en caracterizar a produción da 
tipoloxía arquitectónica coa que emparenta e á que se deben os inmobles que 
subsisten na praza Coro Cantigas da Terra. 


A produción de vivenda obreira na Coruña entre 1850 e 1920 ten dúas vertentes: 

Por un lado a que se acomoda nos núcleos históricos periféricos á cidade 
amurallada, principalmente As Atochas e Santa Lucía. Nestes asentamentos 
acontece unha importante transformación, na que inmobles existentes se 
remodelan ou substitúen polos tipos edificatorios da vivenda obreira. Outros novos 
enchen os intersticios que quedaban na trama urbana, uns e outros preservando as 
principais características do barrio. 


Por outra banda xorden novas agrupacións de vivenda na contorna deses barrios e 
como extensión deles. Por mor destas operacións a área das Atochas será a periferia 
con maior actividade edificatoria a partir de 1855, cunha relevancia que se manterá 
ao menos ata 1880. 


A caracterización tipolóxica neste texto comezará por esta segunda vertente, xa que 
as súas condicións de produción, libres dos condicionamentos accidentais da 
inserción dun inmoble concreto nunha trama existente, reflicten con maior 
claridade a especificidade tipolóxica da vivenda obreira e as variantes posibles. Son 
ademais as operacións que ensaian as fórmulas de vivenda que inmediatamente 
aparecerán nos núcleos encargados de absorber a residencia proletaria na Coruña. 


(1) A tese doutoral de Xosé Lois Martínez Suárez, A Coruña: A Construción da Cidade Liberal (1991) 
contén un amplo apartado dedicado á vivenda obreira, abordada coa perspectiva da relación entre 
tipoloxía arquitectónica e morfoloxía urbana. 

A transformación económica e demográfica 
da Coruña a partir de 185o 


As formas da residencia obreira xorden nun momento moi concreto da longa crise 
do Antigo Réxime, que no rural se manifesta na detención da expansión agraria; na 
destrución das estruturas difusas e diseminadas de produción por mor do impacto 
comercial da revolución industrial fóra de Galicia; no cambio dos axentes 
captadores da riqueza que representan as desamortizacións ou o caciquismo, 
herdando o anterior rol da nobreza e a fidalguía. Finaliza un período de crecemento 
demográfico e iníciase un ciclo de emigración masiva. O limitado desenvolvemento 
industrial das cidades galegas só pode captar unha pequena parte desa poboación. 


Con todo, a cidade da Coruña experimenta un forte despegue demográfico a partir 
de1855, principalmente alimentado pola migración do rural, que como clase 
subalterna pasa a engrosar o proletariado urbano. 


O rol económico da promoción inmobiliaria 


O estudo destas formas de residencia non debe abordarse como mera consecuencia 
do desenvolvemento industrial e urbano, senón que a produción das mesmas é 
outra compoñente máis das lóxicas extractivas propias do binomio capital-traballo, 
estendidas ao espazo da reprodución social da forza de traballo. Dito doutro xeito, 
doado de entender no espello da burbulla inmobiliaria 1997-2007 e na máis actual 
do alugueiro: O crecemento urbano non ten porque ser consecuencia do 
crecemento económico, senón O principal motor da expansión económica. 


O tipo de produción industrial que despega na Coruña a mediados do XIX oriéntase 
á satisfacción das necesidades internas da cidade e a súa área de influencia. A 
industrialización non desencadea desenvolvemento urbano, senón ao revés: Á vez 
que desaparece unha parte das actividades orientadas ao comercio de ultramar do 
XVIII, os novos establecementos fabrican mobiliario para a demanda local, 
transforman madeira para a construción, gas para o subministro urbano, procesan 
alimentos, consumibles, así como bens para o florecente negocio do transporte de 
emigrantes. 


O aloxamento das clases máis modestas da cidade é tamén outro campo do motor 


inmobiliario. A endémica insuficiencia do parque de vivenda obreira e as pésimas 
condicións de habitabilidade que cruzan a totalidade do período estudado, non 

debe conducir á interpretación desta como sector paracapitalista obviado polo 
mercado e á marxe deste. Todo o contrario: A súa carestía, sexa OU non 
premeditada, opera aparellada ao salario como factor de control da reprodución 
social do proletariado. 


A vivenda obreira é outra expresión da centralidade que nese momento adoita o 
sector da construción no desenvolvemento económico da cidade, de xeito análogo á 
aparición da casa de renda como produción comercial para as clases máis 
acomodadas. Así, os beneficios da compravenda de terreos e as plusvalías da 
promoción esténdense nos alugueiros ao longo da vida útil do inmoble. 

En termos de negocio o tipo de produción aspira ao de economía de escala, 
necesaria para a obtención de elevadas plusvalías cun tipo de vivenda sobre a que 
non é posible extraer rendas moi elevadas. 


Así, a maioría das vivendas obreiras que se constrúen entre 1860 e 1920 son 
operacións urbanísticas compostas de varios inmobles, que se forman a partir da 
parcelación de propiedades de considerable tamaño respecto á media da cidade. A 
tenencia deses terreos está concentrada en poucas mans (aínda que unha vez 
parcelados algúns lotes sexan obxecto de compravenda), case sempre as mesmas 
que posúen os establecementos industriais da cidade, á súa vez próceres das 
institucións burguesas da Coruña. 


As promocións de vivenda obreira son contiguas ás industrias, ou substitúen 
instalacións fabrís do XVIII, sempre en localizacións periféricas á cidade histórica. 
As razóns da localización débense á concorrencia e retroalimentación de varios 
factores: As industrias tenden a ocupar as beiras menos favorables da cidade, o que 
á súa vez reduce o atractivo destas periferias para outro tipo de usos máis 
prestixiados, supoñendo unha sorte de autocontrol do prezo do solo, que incide 
nunha menor repercusión na ulterior promoción inmobiliaria. 


A concomitancia destes factores dá vocación ás diferentes direccións de expansión 
da cidade, producindo un tipo de segregación social por barrios, diferente á máis 
mesturada que ata entón se daba na Cidade Vella e Pescaría. A homoxeneidade 
social acentuarase nos barrios obreiros, en concordancia co tipo de concentracións 
propias das urbes do momento, ata que se fixe o seguinte modelo urbano (1948) e 
industrial (1964). 

Os procedementos de deseño para xestión das promocións 
de vivenda obreira 


Para dar unha definición tipolóxica da vivenda obreira será necesario completar 
antes algunhas consideracións sobre as ferramentas de xestión das promocións: 
A adaptación do folgado tamaño das propiedades de partida para recibir as 
vivendas consiste nunha subdivisión e segregación do solo en parcelas, o que leva 
implícito moita da caracterización tipolóxica dos inmobles que se construirán en 
tódolos casos: vivendas acaroadas en ringleira. 


As primeiras promocións xorden na década de 1860, e a modalidade de xestión que 
adoita a subdivisión parcelaria como proxecto previo e independizable do de 
edificación non é unha completa novidade, pero si o seu emprego sistemático no 
desenvolvemento urbanizador. 


Á marxe de hábitos culturais e tecnolóxicos na construción, optar polo modelo de 
vivenda acaroada (na vez de unidades edificatorias máis grandes, con maior 
número de domicilios e aproveitamento máis intensivo do solo) ten que ver co baixo 
risco financeiro asumido nestas operacións, proporcional á amortización en forma 
de alugueiros. 


Pese a que a Lei de Inquilinato de 1842 liberaliza o prezo dos alugueiros e deroga os 
prazos mínimos de revisión e suba ata entón vixentes, as rendas que era posible 
extraer dunha clase traballadora explotada e con salarios ínfimos tiñan as súas 
limitacións. 


Por iso a edificación de moitas das promocións execútase progresivamente, por 
inmobles que habitualmente contiñan de dúas a catro vivendas cada un. O modelo 
de vivenda acaroada proporcionaba un mecanismo flexible co que dar rendemento 
ao exceso de liquidez do propietario. No caso contrario permitía monetizar activos 
coa venda dos solares pendentes de executar. Pero tamén o control dunha limitada 
oferta de vivenda que se poñía no mercado indirectamente facilitaba que o prezo 
dos alugueiros se mantivese no máximo admisible. 

A ordenación da parcelación das promocións 


É posible tipificar as ordenacións posibles, segundo as proporcións da propiedade 
que será subdividida en soares e o grao de contacto coas vías existentes, ambos 


baixo o prisma do beneficio económico das operacións. 


Este aspecto ten gran importancia, porque cada organización produce uns 


episodios máis ou menos salientable do tecido urbano que contribúen a formar, que 
en maior ou menor grao transcende o ciclo de vida das edificacións segundo a 


permanencia do parcelario na actualidade. Pero tamén os sistemas de agrupación 


promoven determinados xeitos de convivencia entre unidades familiares, máis 
recollidos ou envorcados ao barrio: 


Aproveitamento dos lindes da propiedade á vía pública existente para localizar 
nestes a fronte da promoción de vivendas en ringleira. É a solución óptima 
cando a fronte da propiedade á vía é extensa respecto a súa profundidade. 


Organización das ringleiras de vivendas arredor dunha apertura viaria que 
atravesa O interior da parcela, quedando a vía integrada na trama viaria do 
barrio. É o máis común nas propiedades cuxa máxima extensión transcorre 
entre dúas vías. Existe unha variante cando a traseira coincide cun accidente 
xeográfico, como pode ser o borde litoral, na que a apertura viaria produce rúas 
en fondo de saco. 


Creación dun espazo comunal no interior da parcela. Esta é a forma máis 
característica da agrupación que na cidade adoita un nome específico: o rancho. 
Segundo a disposición das vivendas en ringleira no interior, pode adoitar 
organización de corrala, canellón/venela, ou ata un pequeno tecido urbano de 
vivendas no interior. 

Parcelacións para a promoción de vivenda obreira (1860-1925) 


X. L. Martínez. A Coruña: A Construción da Cidade Liberal. Tese doutoral. 1991 

A relación entre o tamaño das parcelas e a distribución 
óptima das vivendas 


Os intereses extractivos promoven acadar o maior número posible de inmobles na 
fronte viaria dispoñible, e polo tanto que cada unha teña a fronte mínima viable, 
confiando todo o posible na extensión en profundidade o encaixe do programa 
doméstico. Porén, cada unha ten as súas limitacións: 


O acaroamento dos inmobles en ringleira implica a existencia dunha fronte e dunha 
traseira. As dependencias deben quedar vinculadas a unha ou outra, o que a efectos 
de ventilación e iluminación marca o límite na profundidade da vivenda e a parcela. 
O recuso aos patios de ventilación ten repercusións económicas a evitar neste 
xénero de promocións. Os inmobles nos testeiros case nunca aproveitan 
tipoloxicamente as vantaxes de poder dispor ocos no paramento lateral cando estes 
dan a vía pública. 


O programa máis común dispoñía unha vivenda por andar, organizando cada unha 
en dúas dependencias referidas respectivamente á fronte e a traseira, case sempre 
acompañadas das correspondentes alcobas, e ata unha peza de almacenamento 
entre estas, que era o que decidía a profundidade da construción, de entre 7,00 e 
15,00 m. 


As medidas da fronte de parcela están en relación ao número de ocos. Dous é o 
número mínimo co que contar cunha entrada ás vivendas do inmoble e con 
ventilación das habitacións frontais da planta terrea, o que produce frontes 
habitualmente entre 4,50 e 6,00 m de lonxitude. 


O acaroamento propiciaba unha solución óptima para a escaleira de acceso ás 
vivendas superiores, desenvolvida nun único tiro a carón do muro medianeiro, 
acompañada dun corredor de distribución paralelo a esta dentro de cada vivenda. A 
maior anchura dispoñible cara a traseira unha vez salvada a escaleira permitía a 
aparición dun novo cuarto, maior amplitude da dependencia ao patio traseiro, ou O 
encaixe de retrete e cociña. 


A posición traseira de cociñas e retretes viña tamén determinada pola normativa 
urbanística, cuxa influencia na definición tipolóxica se tratará de seguido. 

VIVENDA OBREIRA: CASA TERREA UNIFAMILIAR 


ANCHOS 450m 485 A SI5m 5,50 m 600m (20005) 6,00m (3 0C0S) 7,00m. (2 OCOS) 7,00m ('30C0S) 

VIVENDA OBREIRA: CASA DE PISOS 


450 m 475 m 5,90m 650 m 665m. 700m 8,50 m 

Clasificación tipolóxica da vivenda obreira 





X. L. Martínez. A Coruña: A Construción da Cidade Liberal. Tese doutoral. 1991 


A influencia da normativa urbanística na tipoloxía 
arquitectónica e a imaxe urbana 


A interpretación das consecuencias da normativa urbanística debe abordarse cun 
dobre sentido. No máis inmediato: entendelo como o aparato legal controla e 
fiscaliza as construcións. 


Pero ademais de prescritivas as ordenanzas son á vez feitos notariais. Recollen e 
fixan hábitos previos no deseño arquitectónico, tecnolóxicos e de organización do 
traballo de edificación, pero tamén programas domésticos e modos de vida 
subxacentes. 


As Ordenanzas de Policía Urbana e Rural para a Cidade da Coruña (1854) son O 


principal factor de regulación do urbanismo da cidade no momento que comeza a 
configurarse a vivenda obreira como xénero de características propias. 

No marco dos restantes títulos destas ordenanzas (que igualmente regulaban as 
actividades no espazo público, circulación, seguridade, salubridade, sanidade 
alimentaria, ou comercio) a ideoloxía hixienista vai tomando peso na edificación, se 
ben cun nesgo implícito de localización e clase. Convén lembrar que estas ordenanzas 
son editadas no ano da praga de cólera máis devastadora que asolou A Coruña. 


As disposicións relativas ás instalacións de hixiene son as únicas que condicionan a 
organización das dependencias dentro dos inmobles, orientando retretes e aseos á 
fachada traseira (art. 76). A obriga de dispoñer dun pozo para o saneamento dentro da 
propiedade no caso de que a rúa careza da correspondente rede (o feito máis común 
na localización das novas promocións) fai que o patio traseiro sexa o medio máis 
rendible para o cumprimento dos elementais estándares hixiénicos (art. 92). 


A volumetría e imaxe dos edificios é tamén un factor de zonificación social, xa que a 
casa terrea (herdeira da vivenda mariñeira máis modesta) non é permitida nas rúas 
principais (art. 83). Pero tamén outras determinacións sobre balcóns, galerías e voos 
(art. 7O, 73, 74, 77 € 81) promove un forte contraste entre a vivenda burguesa (na que 
todo ese repertorio retórico é autorizado a partir do segundo andar) e a obreira, que 
case sempre queda por debaixo da altura que permite incorporar elementos en voo. 


A economía construtiva contribúe tamén a producir alzados completamente 
contidos no plano da aliñación de fachada, que caracterizan as agrupacións de 
vivenda obreira. Os ocos (xanelas rachadas a partir do primeiro andar), a súa 
proporción e ritmo de regular alternancia entre cheos e macizos serán as obrigadas 
ferramentas compositivas (art. 69 e 70O). Os ocos deben cercarse con zócalos, 
pilastras, faixas ou impostas. 


Estas sinxelas determinacións compositivas son capaces de producir unha paisaxe 
urbana moi concreta, que acada un grao de regularidade inédita na Coruña e que 
non se repetirá no futuro. 


Iso non foi óbice dun resultado complexo e de enorme calidade urbana. A ausencia 
de elementos retóricos, ou voos que dificulten a percepción do conxunto en escorzo, 
fan do ritmo o protagonista da imaxe urbana. Pese a súa regularidade a articulación 
das compoñentes permite simultanear diferentes cadencias, capaces de producir 
unha cantidade ilimitada de variacións e conxugacións. 

En 1898 publícanse unhas novas Ordenanzas Municipais que suceden as de 1854. 
Manteñen no máis xeral as condicións sinaladas da de 1854 no que toca aos 
estándares empregados pola vivenda obreira, se ben melloran e actualizan os 
mínimos hixiénicos (art. 237 e 250). Desaparecen os condicionamentos 
compositivos (art. 224) que, como acaba de verse, tan fortemente determinaban a 
imaxe urbana das edificacións. 


Respecto ás localizacións da cidade nas que é posible a construción de casas terreas, 
agora quedan prohibidas (art. 22O), se ben máis adiante (art. 256) permíteas fóra das 
Zonas Interior (Cidade Vella e Pescaría) e de Ensanche. Esta determinación acentúa 
o proceso de concentración nas periferias do hábitat obreiro máis modesto. 

A xenealoxía tipolóxica da vivenda obreira 


As Ordenanzas de 1854 amosan como son numerosos os hábitos e solucións de 
deseño herdados de anteriores períodos históricos que pesan no xeito de edificar. 
Nela quedan reflectidas tanto por automatismo de adopción, como no 
rexeitamento de prohibición. 


Nese momento as tipoloxías arquitectónicas permanecían e mudaban de xeito 
equiparable aos cambios na evolución da fala e a linguaxe. A terminoloxía dos 
documentos normativos e dos expedientes de licenza de obra recorrentemente 
alude á casa terrea como conceptualización dun xeito de inmoble. A orixe é 
claramente a casa terrea da arquitectura popular mariñeira, o tipo de vivenda máis 
modesto nas vilas do litoral galego. 


Esa casa terrea caracterízase pola adscrición unifamiliar, as dependencias nun único 
nivel, cuberta a dúas augas coa cumieira paralela ao alzado principal, compaxinado 
nel normalmente unha porta e un pequeno oco, as máis das veces os únicos do 
inmoble. O interior habitualmente conta con dúas dependencias: a principal 
vinculada á porta de entrada (cociña), a contigua ao oco ou xanela (sala). Dentro desta 
última poden aparecer unha ou dúas subdivisións de alcoba no fondo. Case nunca 


existen corredores de distribución e tódalas dependencias ata as alcobas son pasantes. 


Esta configuración interior queda aínda lonxe do tipo de planta característica da 
vivenda obreira. Unha vía de posible sincretismo xurde ao reparar no outro tipo 
máis abundante nas vilas litorais do momento: o da casa do pincho ou casa do remo, 
así como nas características parellas da casa artesá dos burgos e as edificacións 
propias da parcela gótica. 


Nesta familia tipolóxica aparecen os elementos que dan resposta ao 
aproveitamento da profundidade dunha parcela estreita (o corredor na dirección 
normal á fachada), ou da construción en altura (a inserción da escaleira no interior 
do inmoble). 


Cabe tamén identificar a influencia da vivenda urbana desenvolvida na Coruña no 
século XVIII, sobre todo no maior tamaño e disposición regular dos ocos. 

Con todo, a tipoloxía da vivenda obreira acada unha definición moi madura xa nos 
primeiros exemplos da década de 1860, e a posterior evolución que modifique os 
modelos iniciais será moi lenta, sen despegarse de todo deles ata a década de 1930. 

Pode que a razón de máis peso estea nos modos de deseño e produción. A figura do 
arquitecto, ata entón circunscrita ás edificacións máis monumentais e suntuarias, 
na Coruña pasa a ter o control do deseño en calquera xénero de inmoble. Así, o 
proxecto é o procedemento de deseño que substitúe ao pensamento reprodutivo 
artesá. Doto doutro xeito: Xa non deseña a tradición senón o proxecto. 


Os mecanismos conceptuais do proxecto son capaces de mesturar axilmente 
solucións existentes e aceptadas. Cando é así non tarda en dar cunha solución 
aceptable ás demandas da súa tarefa. Unha vez estruturados os parámetros da 
solución, a repetición xa non ten tanto que ver coa reprodución do costume e máis 
ben cunha produción seriada, máis achegada ás lóxicas da era industrial. 


Polo tanto, a casa terrea aporta a volumetría e a forma idónea de cuberta para o 
aproveitamento desta como vivenda independente, grazas á sistematización do 
emprego de bufardas. A incorporación deste pequeno elemento permite 
transformar o modelo de casa terrea en plurifamiliar. Este cambio fundamental 
obriga a incorporar configuracións ata entón específicas dos tipos da parcela gótica, 
que proporciona as escaleiras e o zaguán que dan independencia a cada vivenda. O 
corredor permite o aproveitamento da profundidade á vez que posibilita unha 
maior independencia e flexibilidade ao uso das habitacións. 


Á experiencia do século XVIII corresponde a bagaxe de seriación e regularidade das 
compoñentes da casa grazas á xeometría (ferramenta do proxecto para o deseño). 
Tamén aporta a vinculación entre os procedementos de parcelación e os de deseño 
da edificación como feito unitario. 


A perspectiva xenealóxica deste tipo arquitectónico debe completarse coa 
consideración dos sistemas construtivos empregados, aqueles que son 
normalizados e estandarizados en concordancia co xénero de produción 
sistemática desta forma de vivenda. 


A vivenda obreira non introduce importantes novidades tecnolóxicas, pero si un 
refinamento das solucións existentes, que obedecen aos modos de produción máis 
seriada dos talleres locais e incorporan compoñentes de produción máis 


industrializada. 


Son tres os elementos salientables que se xeneralizan na vivenda obreira: A 
sofisticación da bufarda cun aumento na pendente das cubertas; a estrutura 

portante de armazón de madeira a partir do primeiro andar, reenchida cun tabique 
de 1/2 pé de ladrillo, substituíndo o muro de cachotería nas fachadas; para a 
carpintería dos ocos rachados o emprego de módulos concibidos para a construción 
de galerías, con follas de guillotina e entrepano inferior de madeira dispostos a 
faces exteriores, na vez das tradicionais follas batentes. 


A día de hoxe custa crer que estes conxuntos de vivendas constituísen a paisaxe predominante nos 
barrios da Coruña fóra da Cidade Vella, a Pescaría e o Ensanche. A evocación desta imaxe é un bo 
indicio da depredación urbanística e o borrado da memoria que sufriu a nosa cidade. A resistencia 
ao aparentemente inexorable encarna a afirmación da máis elemental dignidade. 

A desposesión do común na cidade-mercado 
Cristina Botana - Colectivo Anomias 


Cando nos enfrentamos á oportunidade de salvar un conxunto urbano tendemos a 
abstraelo do resto da cidade da que forma parte, como si se tratase dun obxecto 
illado e precioso na constante urbanizada e planificada. Corremos o risco de facer 
deles elementos apartados do seu tecido espacial, cristalizados nunha fotografía 
fixa que termina por amortecelos. A propia denominación de “conxuntos” implica 
unha separación da contorna, cando deberíamos estar a falar de xeradores de 
diversidade e, mesmo, fitos de identidade. Cómpre tomarlle o pulso ó barrio, 
sentarse a observar o fluir das rúas e definir estratexias para volver a trenzar estes 
“conxuntos” na rede urbana. 


As casas terreas das Atochas son xeradoras de diversidade con enormes 
potencialidades. A forma de nos aproximar a elas debe facerse desde o diagnóstico 
das carencias para asegurar dita diversidade, imprescindible para a vida do lugar. 


Estas agrupacións de vivenda obreira son presentadas como obstáculos para o 
desenvolvemento urbano e, moitas veces, para a seguridade e armonía cidadanas. A 
denominación como o Labirinto das Atochas, acuñado por parte da cidade 
“ordenada”, leva impresa esta mirada do poder sobre un tecido obreiro cunha 
morfoloxía que selle aparecía incontrolable. Esta percepción do espazo como 
problemática instálase xa desde o século XVIII como un dos elementos chave nas 
políticas urbanas disciplinantes por parte dos poderes sociais e públicos. 


As correntes hixienistas lograron xustificar a destrucción de barriadas enteiras 
servíndose das problemáticas reais de insalubridade, infradotación e carencias 
habitacionais das familias residentes nos barrios obreiros. En moitos casos, 
estableceuse unha chantaxe clara entre a mellora das condicións de vida nestas 
áreas a cambio do desprazamento cara a periferia de boa parte da poboación, 
desactivando as redes veciñáis de mutualismo que operaban tanto nas 


28 


$ 





Í  DIaSS $ 

















organizacións sindicais coma nos ámbitos cotiáns e domésticos. Así, o poder 
omnímodo dos planificadores urbanos foi aplicando hábilmente esta dialéctica que 
prometía melloras nas condicións destes barrios, influida tamén polos discursos 
moralistas e securitarios da época. As actuacións nestas áreas basearonse nas 
lóxicas de derribo/desaloxo e estiveron acompañadas por un incremento dos 
mecanismos de control sobre a disidencia e a autonomía veciñais. 





O poder da memoria como semente subversiva. 


Esta iniciativa non pode lerse separada de todos aqueles procesos pasados que, 
pouco a pouco, van ocultando a memoria das Atochas e as súas expresións 
espaciais. 


O interese por borrar a vida social desta zona presenta unha desoladora 
continuidade desde a década dos anos 4o, durante a represión franquista, ata Os 
momentos actuais onde a teima persistente de desarticular todo gromo de 
autoxestión e socialización do espazo urbano deu no desaloxo do Centro Social Casa 
das Atochas en abril de 2011. Esta construcción ficou en estado de abandono varios 
anos máis ata a súa demolición en 2014. É precisamente nestes terreos onde a 
empresa inmobiliaria de José Pérez Paz S.L ten previsto, desde hai máis dunha 
década, edificar e reconvertir este recuncho da memoria colectiva en rendementos 
económicos privados. 

Os plans desta empresa pasan pola destrución do patrimonio residencial obreiro 
que queda neste polígono urbano, transformando para sempre a volumetría desta 
área. A previsión de desenvolvemento do lugar, resumida no gráfico inferior, inclúe 
non só a desaparición de todas as casas terreas existentes, senón tamén da súa 
escala, que tanto favorece este espazo. O PXOM permite neste polígono (vermello) a 
edificación de ata 7 alturas, cando a meirande parte das existentes son de 2 ou 3€, 
no perímetro, as construcións non rebasan as 5 ou 6 alturas. O interese inmobiliario 
será o de sacar a máxima produtividade a estes terreos, aínda que arrase co 
ambiente na praza. Ademais, os máis de 21 metros de altura previstos neste sector 
suporán unha sombra perpetua en toda a fachada da rúa Pintor Román Navarro ea 
consecuente devaluación desas vivendas. 


O resultado que se pode esperar é xa visible nas rúas circundantes, perpetuamente 
en sombra e asoballadas por unha forma de construir vivenda en altura moi 
alonxada das escalas de casas terreas coas que foron previstos os camiños que 
conformaron o barrio. No terreno contiguo, que fai a esquina coa rúa da Torre, a 
escala edificatoria non permite máis que 4 alturas contando co baixo, unha escala 
moito máis armonizada coas construcións desa rúa, pero insuficiente para os 
intereses da inmobiliaria propietaria, que se nega a desenvolver este sector se non 
pode sacarlle o máximo rendemento. 

Hoxe, este terreo preséntase como un baleiro rodeado por un valo de madeira 
reapropiado polos grafiteiros da zona. Paradóxicamente, a presenza destas 
“pintadas” é percibida como unha vandalización do público, cando o elemento que 
máis atenta sobre o colectivo neste espazo é o propio valado. Unha fronteira que 
delimita un espazo silenciado pola privatización do que era común. Un solar 
abandonado e silencioso á espera de ser explotado para o beneficio dun particular. 
Que visión de cidade é a que permite a suspensión da función social do espazo 
público? A interrupción das actividades do centro social no barrio non mellorou en 
nada as condicións dun lugar que representou un espazo de dinamización tan 
apreciado e que, na súa existencia, conectaba coa memoria impresa dunhas rúas 
que un día albergaron bibliotecas obreiras, tertulias e redes de protección e 
resistencia. Intervir nos tecidos urbanos coa única intención de protexer os 
intereses privados non é política de cidade. 





Cando en 2010 se derribaron as nove vivendas que compuñan a mazá central, hoxe 
Praza Coro Cantigas da Terra, soterráronse tamén as pegadas da casa-refuxio de 
María Otero. Esta praza, que xa aparece ideada no Plan de Aliñacións de 1948, 
pretendía ser unha actuación que aumentara o valor espacial da zona, dotándoa de 
espazos libres necesarios para a veciñanza. Esta é unha coartada habitual na 
ideoloxía urbanística que impón estes “esponxamentos estratéxicos”, nada casuais, 
en áreas densificadas como eran as Atochas. 

Non está claro que a morfoloxía e a materialidade da praza no seu estado actual 

responda ás necesidades da veciñanza ou daquelas usuarias en tránsito que fagan 
parada no camiño. Unha praza á sombra dos edificios que ten enfronte, cunha 
bancada en ele que non parece dar xeito a ninguén, nin tan sequera á rapazada que 
prefire xogar fronte as casas terreas, talvez porque a súa escala resulta máis 
humana e acolledora. A forma na que a veciñanza utiliza este espazo público revela 
a ausencia dun sentimento de apropiación, do reparo de facer un uso pleno do 
lugar, de transformalo e conectalo co fluir cotián do barrio. Nin tan sequera a 
presenza dun taller de arte no lugar é quen de quebrar o ambiente inconmovible da 
praza. Esta praza-obxecto cuxa única función parece ser a de elevar o valor dos 
inmobles da zona. A escolla do seu nome, Coro Cantigas da Terra, asemella un xesto 
de contrición dos axentes urbanísticos para tratar de conectarse ó pulso da zona 
que arrasaran, bautizándoa co nome desta entidade cultural histórica no barrio 
desde a súa fundación no ano 1916. 


O resultado desta operación foi a perda dun patrimonio residencial histórico 
cunhas características dificilmente replicables no contexto actual. Fronte á 
tendencia á homoxeneización do espazo, a existencia destas tipoloxías de vivendas 
no tecido urbano introducía unha diferenciación e xeraba un entorno diverso doado 
de identificar pola súa singularidade respecto a súa contorna. Incluso en termos 
económicos, defendendo esta premisa na linguaxe dos mercados, manter esta 
escala residencial xera unha continuidade estética coas casas da Praza da Artillería 
e armoniza a existencia destas illas residenciais, mellorando o valor espacial do 
barrio. 


Con todo, convén tamén advertir que o mero feito de conservar o patrimonio como 
valor estético e formal non supón prevención algunha fronte ós procesos de 
xentrificación activados neste territorio desde fai anos. No contexto do mercado 
actual, a protección e rexeneración de conxuntos residenciais característicos como 
as casas terreas coruñesas non evitaría o desplazamento da poboación residente, 
nin propiciaría o acceso a estas vivendas por parte do mesmo tecido social que lle 
deu orixe. O mercado imponse a través do valor do solo, como acontece nas casas da 
Sagrada Familia, da Gaiteira, dos Mallos ou, aínda timidamente, en Eirís. Polo 
tanto, é preciso articular propostas máis complexas que restauren as conexións e 
apropiacións da veciñanza co seu entorno. Resulta ineludible recuperar e protexer 
ese valor inmaterial que compón o tecido social e veciñal e, para iso, é chave deixar 
espazo para a iniciativa sociale a autoxestión dun barrio nado desde acción 
popular. O planeamento non pode ser o argumento para impoñerse sobre o espírito 
do lugar e ignorar as distintas capas que o compoñen en toda a súa complexidade. 

Apelamos a esta forma de entender as actuacións urbanas a través dun urbanismo 
de retagarda, que sexa capaz de atender ós metabolismos operativos do barrio e 
recuperar aqueles que xa foron desactivados. Hai exemplos de movementos de 
axencia veciñal sobre os baleiros urbanos por todo o Estado. Iniciativas cidadanas 
como o Parque Veciñal Autoxestoinado (PVA) Sputnik Vallekas (Madrid), ou a Placa 
Farigola en Valcarca (Barcelona) son procesos cargados de aprendizaxes con 
elementos que poderiamos traducir ao contexto e ás experiencias pasadas nas 
Atochas. 





A estratexia nesta área pasa por pensar propostas que transformen ese espazo 
público duro e imposto pola racionalidade institucional nun lugar vivo que acolla 
diversidade de usos e que sirva ás veciñanzas da zona. A súa escala non é 
compatible cun perímetro de ladrillo de 6 ou 7 alturas. Ese solar expectante garda 
enormes potencialidades para romper a dicotomía público-privado, introducindo 
outros modos de xestión comunitarios xa ensaiados e facendo deste conxunto 
heteroxéneo un espazo de grande capital social para o barrio. Outra cuestión 
relevante para calquera actuación neste conxunto será resolver o encontro entre o 
pseudo-baleiro que supón o ensachamento da rúa Pintor Román Navarro coa mazá 
de casas terreas da Atocha Alta e a praza Cantigas da Terra. 

Un espazo singular como é este tramo da Atocha Alta non admite actuacións de 
trazos á vista de paxaro onde o papel non é capaz de explicar un lugar que só se 
entende nas catro dimensións, a pé de rúa e poñendo en práctica este urbanismo 
retagardista do “andar escoitando e andar preguntando” que hoxe chaman 
participativo. 


Tras décadas de agresións urbanísticas este conxunto das Atochas, maltratado 
como está na súa expresión construida, ten na súa memoria colectiva o principal 
valor de proxecto. Buscamos o significado menos sentimental da palabra barrio 
para artellar mecanismos de defensa fronte ás múltiples problemáticas da cidade, 
tecer unha rede veciñal activa e resistente non só por nostalxia dese pasado 
libertario senón pola forza desa idea, tan sinxela e incerta a un tempo, de que nós 
somos a cidade e a súa expresión construida só resulta das actividades e 
experiencias que desenvolvemos nela. A cidade é unha construcción colectiva 
complexa e, neste senso, O espazo, Os técnicos e os planificadores non son (somos) 
neutrais nin podemos selo, temos a enorme responsabilidade de posicionarnos na 
defensa do común fronte aos modelos de cidade entendida coma un activo de 
inversión capitalista. 














Praza Cantigas da Terra - ilustración 


Ilustración de Cristina Botana 

Praza Cantigas da Terra - proxección construcións previstas 

Diagrama dos usos formais e informais que pode acoller unha parcela 
urbana xenérica durante o ciclo da edificación 


Ergosfera | Versión 1 | Abril de 2021 

Sexo (casual, cotidián ou clandestino) 

Prostitución 

Hortas informais ou comunitarias 

O ciclo urbano: sempre vida útil 
Iago Carro - Ergosfera 


Unha das cuestións que se visibilizaron durante o confinamento é o enorme papel 
equilibrador das desigualdades, redistributivo, que representa o espazo público nas 
nosas sociedades. Cando a vida reduciuse á vivenda, as diferenzas sociais e 
económicas materializáronse dunha forma radical. 


Neste sentido, a crise sanitaria abriu ou acelerou varios debates importantes sobre o uso 
do espazo público, principalmente, ao redor dos problemas xerados pola ocupación do 
espazo peonil por parte de vehículos e terrazas. Con todo, é necesario lembrar que, 
reflexo tanto da pluralidade como das asimetrías sociais, son moitos os tipos de espazos 
urbanos utilizados pola cidadanía como parte fundamental das nosas vidas, non todos 
eles encuadrables nas tipoloxías máis recoñecidas (rúas, prazas, parques, etc.). 
Recuperando a axenda previa á COVID-19, abórdase a continuación a cuestión dos 
denominados espazos informais (1) e o seu papel como dotacións urbanas que amplían 
as posibilidades de uso da cidade, en concreto, a dunha das súas materializacións máis 
comúns: a derivada do ciclo da edificación que afecta a toda parcela urbana (2). 


(1) Aínda que non se utilizan no artigo, é necesario mencionar que son moitos os conceptos teóricos 
xurdidos nas últimas décadas para estudar directa ou indirectamente a realidade dos espazos e os 
usos informais. Este traballo non se podería desenvolver, por tanto, sen a existencia de ideas como in- 
between (Aldo van Eyck, 1962), nothingness (Rem Koolhaas, 1985), Zona temporalmente autónoma 
(Hakim Bey, 1991), cidade xenérica (Rem Koolhaas, 1994), terrain vague (Ignasi de Solá-Morales, 
1995 e Luc Lévesque, 2002), post-itcities (Giovanni la Varra, 2001 e Martí Peran, 2008), terceira 
paisaxe e espazos indecisos (Gilles Clément, 2004), distancias interesantes, urbanidade material e 
cousas urbanas (Manuel de Solá-Morales, 1995, 2005 e 2006) ou dispositivos inacabados 
(Margarita Padilla, 2011 e Amador Fernández-Savater, 2012). 


(2) O estudo dos espazos e usos informais é o tema principal do proxecto “Degradación - 
Exterioridade - Emerxencia” (Ergosfera, 2009-actualidade) dispoñible na web chttp://ergosfera.org/ 
archivo/degradacion exterioridad emergencia.htmls. Ademais dos espazos e usos derivados do 

ciclo edificatorio analizados neste artigo, neste traballo inclúense presentacións, textos e outros 
documentos analíticos sobre algunhas das súas outras materializacións, como os descampados, os 
espazos urbanos baixo pontes e viadutos ou as pintadas nas rúas. 

En canto un fragmento do territorio faise urbano a través da planificación, a 
urbanización, a edificación ou os usos que acolle, entra nun ciclo continuo de 
construción-uso-abandono-ruína que se pode materializar de múltiples formas e 
tempos, sendo esta una das causas polas que a historia das cidades é tanto a do 
cambio como a da permanencia. 


Un esquema simplificado dun posible ciclo da edificación nunha parcela urbana 
xenérica (ver gráfico adxunto) podería ser o seguinte: desde un estado de espazo libre 
ou soar non edificado (que en determinadas condicións pode devir descampado), ás 
fases de obras (que se poderían simplificar nos momentos de topografía interesante, 
esqueleto estrutural e semi-acabada), os estados intermedios xa habitados, o tempo 
de normalidade ou momento de clímax desde o punto de vista do proxecto 
arquitectónico, os procesos de cambio posteriores derivados do seu uso, o abandono, 
a ruína e, de novo, a fase de espazo libre ou soar (3). 





Atocha Baixa-Travesía de Atocha 


(3) Un espazo libre ou soar que xa non é o mesmo que o orixinal, pois incluirá pegadas materiais 
máis ou menos explícitas do seu pasado, transformacións na súa contorna que modifican as súas 
condicións urbanas e, como mínimo, unha nova capa de memoria colectiva que o fai diferente. 

Entre todas estas fases polas que pasan ciclicamente a maioría das parcelas urbanas 
ao longo da súa historia, desde a disciplina arquitectónica ou urbanística e desde a 
sociedade en xeral estamos afeitos/as a darlle relevancia unicamente á que se 
corresponde cun proxecto, un momento culmen que para a documentación 
fotográfica da arquitectura está reducida a uns meses, a maioría das veces ao tempo 
desde que se remata a obra ata que entra en funcionamento. Pénsese que mesmo as 
fases anterior e posterior ao momento de concordancia cun proxecto técnico, aínda 
acollendo usos formais, en moitas ocasións son perseguidas por ilegais ou 
deostadas como informalidade ou “feísmo”. 


Unha das características invariables deste ciclo é que nunca, en ningún caso, é un 
proceso lineal: cada unha das fases ten ritmos e tempos de duración diferentes por 
norma xeral, pero o fundamental é que todas, en calquera momento, pódense 
paralizar e converterse nun estado calcificado durante un período de tempo 


indeterminado. 

É certo que o máis normal é que se consoliden as fases que acollen usos formais, 
sobre todo os estados edificados baixo un proxecto ou con transformacións 
posteriores. Pero se a que se cronifica por calquera motivo é algunha das outras, 
unha realidade tamén moi habitual, o que xorden son outro tipo de espazos 
urbanos que quizais sexa necesario empezar a considerar cun pouco máis respecto 
e ambición científica. Para empezar, recoñecendo que adxectivos moitas veces 
plenamente adecuados para describilos, como baleiros, inacabados, abandonados, 
feos, degradados ou inútiles, son só perspectivas de análise moi concretas, 
incapaces de dar conta da complexidade da súa natureza real ou das vidas que 
acollen estes espazos. 


Non só porque todas as fases deste ciclo son capaces de acoller usos cidadáns (a 
maioría, perfectamente convencionais, outros máis excepcionais e outros 
directamente á marxe de leis e consensos sociais, é dicir, un compendio bastante 
rico do humano), senón porque as fases de uso formal poden ser o período máis 
importante ou mesmo o único coñecido ou documentado en moitos casos, pero en 
moitos outros se trata dunha fase historicamente fugaz ou que nin sequera chegar a 
existir, como nos múltiples exemplos de solos nunca edificados aínda que 
edificables, sen proxecto ou con proxectos paralizados por calquera ilegalidade, 
contratempo ou conflito hereditario, ou como os casos de edificios que nunca se 
chegan a utilizar ata a súa demolición ou que se utilizan por un período de tempo 
moi curto en comparación ao do seu estado de abandono. 


A paralización dalgunha destoutras fases xera unha serie de consecuencias ou 
condicións urbanas sobre as que merece a pena reflexionar. 


Para empezar, o que se consolida tras a paralización é un espazo nun estado 
material determinado (espazo libre, edificación en obras, abandonada ou en ruína), 
cada un deles coas súas propias características formais, materiais e de 
accesibilidade. Unhas calidades que, ademais, estarán matizadas ou radicalmente 
condicionadas pola súa situación urbana con respecto ás centralidades territoriais. 
Aínda que se pode utilizar a denominación de espazos informais para referirse a 
eles, é preciso remarcar que esta informalidade só é real respecto a unha vontade, 
idea ou proxecto determinado, pois se trata de espazos completamente formais en 
termos materiais e simbólicos, xa que se poden trazar xenealoxías, establecer 
clasificacións, definir pautas e excepcións e utilizar todo o repertorio de 
ferramentas técnicas e conceptuais que se empregan para definir os denominados, 
en contraposición, espazos formais. 

Unha das características desta paralización é que sempre é precaria e indefinida, 
consecuencia de circunstancias ou vontades coñecidas ou descoñecidas, pero 
implicando sempre que a percepción desde a perspectiva externa (de calquera 
persoa que mira ou pensa sobre un destes lugares) é que o ciclo pode tanto poñerse 
en marcha de novo en calquera momento como non retomarse nunca, 
producíndose así unha condición que sería case unha especie de antónimo do clixé 
contemporáneo da “seguridade xurídica. 


A principal característica destes espazos é que non acollen usos formais: foron 
abandonados polas persoas, organizacións ou institucións aos que as leis recoñecen 
como titulares, xa sexa pola súa inadecuación (porque o espazo deixou de ter ou 
aínda non chegou a ter condicións de habitabilidade) ou por calquera outra 
motivación persoal, social, urbanística, económica ou do tipo que sexa (desde os 
procesos planificados de ruína-xentrificación-especulación, ata un falecemento, 
unha quebra empresarial ou unha ilegalidade urbanística, hai moitos motivos polos 
que os usos formais poden abandonar un lugar). Esta condición fundamental non é 
só importante porque é real, senón porque a inexistencia de usos formais é tamén 
algo percibible. 


Ademais, non se trata só de que estes espazos non acollan usos formais por parte 
dos seus lexítimos/as usuarios/as, senón que legalmente non poden acoller outros, e 
moito menos sen O permiso explícito da propiedade e das administracións públicas. 
Desta forma, calquera outro uso que se formule nestes espazos será baixo a premisa 
e a consciencia de estar fóra da orde formal. A propia natureza destes lugares 
implica, por tanto, que os seus usos requiren dunha vontade explícita, dun esforzo 
por parte dos seus usuarios, que será mínimo ou máximo segundo múltiples 
factores persoais e sociais: desde as cuestións psicolóxicas ou morais de cada 
individuo ou o interese que anime O Uso en cada caso, ata a realidade lexislativa e 
punitiva de cada territorio influirán na percepción individual e colectiva deste 
esforzo. 


Non é este o único esforzo que require o uso destes lugares. Se en termos formais, 
materiais ou de situación urbana existe unha enorme diversidade que condiciona as 
posibilidades de uso que acollen os diferentes espazos, un parámetro fundamental 
en todos os casos é o da accesibilidade. Mentres os usos por parte dos non humanos 
comezan desde o minuto cero da paralización do ciclo, os usos informais populares 

dependen duns límites máis definidos respecto á accesibilidade física das persoas. 
Unha condición que non é un parámetro estático, pois tanto eventuais accións 
humanas como o propio devir dos espazos e edificios no tempo poden producir 
cambios con repercusións neste sentido. Para que aparezan usos informais, O grao 
de accesibilidade debe situarse, por tanto, dentro dun límite determinado pola 
capacidade de entrar un corpo. Desde este grao mínimo, as posibilidades son 
infinitas: a necesidade de forzar unha porta, romper unha xanela, saltar un 
enreixado, subir unha escaleira en obra sen banzos nin varandas ou pasar por 
montañas de entullos ou lixo, son barreiras arquitectónicas moi distintas que 
poden impedir ou dificultar o paso a diferentes colectivos. Trátase dunha gradación 
de accesibilidade que a fai posible, pero nunca universal, nin física, nin psicolóxica 
ou socialmente, é dicir, non é un parámetro lineal que defina de forma absoluta o 
tipo de usos que poden acoller estes espazos, pero si unha condición determinante 
na maioría dos casos. 

Estas características e esforzos necesarios xeran unha certa situación de 
exterioridade con respecto á vivencia dos espazos urbanos máis comúns nos 
territorios do mundo integrado. Así, o que aparece na cidade é unha condición 
urbana tan singular como absolutamente xenérica: a dos espazos sen competencia 
do mundo formal, a calidade fundamental que explica a posibilidade e a tendencia a 
que aparezan os usos informais nestes lugares. 


Estes usos informais poden ser tanto actividades ordinarias e convencionais como 
moi singulares desde a óptica sociolóxica ou xurídica, pero a cuestión é que, se se 
acaba realizando calquera actividade nun destes espazos, é simplemente porque, ou 
ben non hai outro lugar, ou ben non hai outro lugar mellor para levala a cabo. E hai 
unha condición derivada desa inexistencia de usos formais que ten un gran peso á 
hora de determinar a súa idoneidade: a privacidade. Unha calidade que se pode ler 
desde tres perspectivas. Por unha banda, a privacidade como intimidade: ser 
lugares por onde non pasa ninguén ou case ninguén, ou por onde, polo menos, cada 
persoa sabe quen non vai pasar. Por outra banda, a privacidade como 
domesticidade: ser lugares manipulables, territorializables máis aló dos límites da 
cortesía e a civilidade que imperan no espazo público, é dicir, a posibilidade de 
deixar pegada ou de transformar de forma indefinida un lugar. E por último, a 
privacidade como propiedade: ser lugares cuxo uso pode consolidarse no tempo ata 
emular moitas das condicións da propiedade formal en termos prácticos, unha 
propiedade ou territorialidade que pode ter diferentes graos de apertura: desde un 
espazo ao redor dun sofá nun descampado que “só” pode utilizar unha cuadrilla de 
adolescentes, ou un centro social okupado ou unha horta comunitaria onde pode 
entrar calquera persoa, pero baixo unhas normas colectivas, ata os usos residenciais 
onde a apropiación do espazo está máis restrinxida a un núcleo familiar ou de 
convivencia determinado. 


O que se observa a partir da análise dos usos máis comúns que adoitan acoller estes 
lugares (ver gráfico adxunto) é que unha das consecuencias da constante 
reprodución do ciclo da edificación e da posibilidade de cronificación dalgunha 
desoutras fases sen usos formais é que continuamente se están producindo 
transformacións do espazo urbano, cambios que implican unha ampliación difusa e 
informal do público-común á conta dos espazos formais, xa sexan de titularidade e 
uso público ou privado. É dicir, a través do abandono das actividades formais se 
difumina esa nitidez do público e o privado, pois estes espazos non reúnen todas as 
condicións necesarias que requiren estas dúas categorías para materializarse. 
Coma se dalgunha forma, do mesmo xeito que a condición dos comúns non é algo 

indefinido, senón que só é posible mentres exista unha comunidade que usa un 
recurso de forma común, a existencia do público e o privado tampouco é posible se 
non se cumpren unha serie de condicións, entre as que está o seu uso formal. Así, 
estes espazos paralizados pasan a formar parte do espazo urbano accesible ou 
utilizable de forma autónoma, individual ou colectivamente, o que á súa vez, 
segundo o tipo de uso que acollan en cada caso particular, resignifica a súa 
condición neste sentido, pois cada un deles implicará unhas características que 
concordarán máis coas dos espazos públicos, os privados ou os comúns. 


Esta riqueza urbana está a pasar desapercibida para a disciplina arquitectónica, 
quizais porque a estas alturas aínda non se asimilou de forma xeral que nin a 
participación de arquitectos/as nin a existencia de usos formais son condicións 
necesarias para a aparición dunha arquitectura digna de ser considerada e 
analizada como tal. Se non fosen innumerables os relatos situados nestes espazos 
de forma transcendental para a trama en multitude de produtos culturais (libros, 
películas, series, videoxogos, etc.), poderíase entender o desprezo que reciben por 
parte do mundo da arquitectura. Pero é bastante insostible pensar que as persoas 
nos narramos todos eses usos significativos como forma de precaución ante estes 
lugares. Máis ben, parece que describimos momentos de liberdade, para o bo e para 
o malo, momentos de humanidade e de urbanidade. 


Así, desde a perspectiva urbana, estes espazos poden ser perfectamente entendidos 
como dotacións públicas, pois: a) Acollen unha importante diversidade de usos 
cidadáns que non dispoñen doutro lugar ou doutro lugar mellor para desenvolverse, 
o que aumenta a riqueza urbana de forma significativa; b) Trátase de espazos onde 
imperan unhas regras sociais diferentes á normalidade dos lugares públicos ou 
privados, así como unhas posibilidades de territorialización moi variables, pero 
sempre distintas ás que representan estas dúas categorías, o que fai que se 
experimenten cuestións como a responsabilidade, a autonomía ou a comunidade 
en graos ou formatos tamén singulares; c) En termos de capacidade emancipadora, 
democrática ou de dereito á cidade, basta sinalar que xa hai documentadas 
innumerables experiencias de desenvolvemento dos denominados comúns urbanos 
neste tipo de espazos; e d) En relación á idea de sustentabilidade, tamén se aliña 
coas recomendacións actuais de interese público: por unha banda, porque se trata 
de procesos de reutilización de materia, de esforzo humano xa feito e construído, e 
por outra, porque todo espazo non sometido a un control total é un refuxio de 
biodiversidade (vexetal e animal, humana e non humana) só indirectamente 
condicionado pola civilización. 

Á marxe de todas as ideas implícitas expresadas a través dos propios usos, os 
posicionamentos máis comúns hoxe en día ante esta realidade (tamén compartidos 
por moitas das persoas que utilizan estes espazos), poderíanse simplificar da 
seguinte maneira: a) Un consenso político, mediático e social moi rotundo sobre a súa 
condición de erros a evitar e a pechar ou esconder cando xurdan, o que se traduce 
principalmente nas normativas urbanísticas e de seguridade, salubridade e ornato 
público que, por exemplo para o soares non edificados, adoitan esixir o seu valado 
completo e prohibir calquera uso que non solicitase unha licenza previa; b) Unha 
crítica ao seu estado baleiro, inutil ou degradado por parte de veciños/as, académicos/ 
as e activistas, que esixen e propoñen procesos de conversión en espazos formais, xa 
sexan comunitarios, públicos ou privados, para que deixen de estar abandonados; c) 
Una certa fascinación estética por parte do campo artístico (que unhas veces só os 
documenta ou os utiliza como concepto e outras veces intervén neles), así como da 
publicidade e de todas as actividades que orbitan ao redor da idea de cultura urbana; e 
d) Unha consideración como “espazos de oportunidade” por parte do mundo da 
arquitectura, que sempre é capaz de imaxinar intervencións para “darlle vida” a este 

tipo de lugares: ás veces como apoio a procesos populares como os anteriormente 
descritos (como podería representar o traballo de Recetas Urbanas, a rede 
Arquitecturas Colectivas e outros moitos equipos), e outras veces como simple 
expectativa económica dun novo nicho de mercado en resposta á enorme 
precarización que vive boa parte da profesión (4). Case nunca para simplemente 
apreciar ou apoiar desde a técnica aos usos xa existentes nestes lugares (5). 


Aínda que a aposta pola eliminación total destes espazos a través da lóxica da 
consolidación ou a colmatación edificatoria implica claramente unha maior 
pobreza urbana, non hai dúbida de que a maioría das iniciativas organizadas 
(veciñais, activistas ou administrativas) que propoñen usos efémeros ou definitivos 
para estes lugares en beneficio das maiorías sociais son moi positivas e valorables, 
mesmo aínda que impliquen a súa integración na formalidade. Pero desde unha 
análise máis ampla, na que se sitúa este achegamento á cuestión, a resposta ante os 
posicionamentos hexemónicos descritos non é tan sinxela como formular a 
lexitimación e a apertura total destes espazos mentres están abandonados, como 
exemplo que resume a hipótese matriz que sustenta moitas das actitudes 
propositivas ante a súa existencia. Non polo menos en todos os casos, pois isto 
implicaría un cambio transcendental: a aparición da competencia dos usos formais. 
O medio é a mensaxe: nesta nova situación xa se estaría ante outro tipo de espazos 
urbanos. Ademais das lóxicas propias do capitalismo, son precisamente as ideas 
urbanísticas derivadas do consenso político, mediático e social as que, ao poñerse 


(4) Unha actitude que inclúe os traballos profesionais máis convencionais, pero tamén aqueles máis 
recoñecidos culturalmente, como os que compoñían a exposición "Unfinished" (comisariada por 
Iñaqui Carniceiro e Carlos Quintáns no pavillón español da Bienal de Venecia en 2016 e gañadora 
do León de Ouro), onde as obras de arquitectura mostradas eran elas mesmas as condicións de 
lexitimación daqueles 'espazos de oportunidade" sobre os que se actuaba, é dicir, que non se trataba 
dunha mirada optimista sobre eses lugares, senón optimista polo que con eles puidésemos facer os/as 
arquitectos/as. 


(5) Neste sentido, si empezan a desenvolverse proxectos de investigación sobre estes espazos que, 
aínda que por agora se formulen como forma de entender as causas da súa aparición e de imaxinar 
posibles intervencións de transformación ou uso formal, ao describir e catalogar de xeito exhaustivo 
as súas diferentes materializacións, xa están a achegar moito ao seu recoñecemento como lugares. 
Neste caso, é destacable o proxecto “A Coruña Baleira?”, desenvolvido desde 2018 por profesores/as e 
estudantes da Universidade da Coruña. 

en práctica, implican o peche e a inutilidade formal obrigatoria destes espazos, 
asegurando así, polo menos, que os usos formais non teñen lugar, e xerando, ás 
veces, momentos de accesibilidade non universal que alcanzan equilibrios máis ou 
menos estables cos distintos usos informais. 


Neste contexto, aínda con moitas dúbidas por resolver, é fundamental comezar a 
recoñecer a riqueza que implica esta realidade e ampliar o concepto de vida útil do 
espazo urbano desde todos os campos posibles: por suposto desde a arquitectura e O 
urbanismo, pero tamén desde a socioloxía, a política, a economía ou a lexislación. 
Dada a súa consistencia e a súa presenza global, que sentido ten considerar todo 
este tempo de tantos metros cadrados do territorio humanizado como erros e non 
como fases igualmente útiles? Con outras utilidades, pero útiles á fin e ao cabo. O 
territorio construído, o urbano, está tamén composto por estes elementos. Non é só 
o conxunto dos espazos e arquitecturas construídas segundo un plan ou unha 
vontade racional, é todo o humano. 


Neste sentido, unha das críticas que reciben moitas veces os achegamentos a este 
tipo de lugares desde unha perspectiva optimista sobre a súa propia realidade e non 
sobre a súa “potencialidade” é a falta dun papel claro para as profesións técnicas 
como a arquitectura ante este cambio de paradigma. Tan posible é que aínda non 
descubrísemos ese papel como que non exista, pero será cuestión de abordar 
algunhas preguntas canto antes. 


Algunhas máis xenéricas e conceptuais, como: 


- Quenosimpide recoñecer que, lonxe de ser inútiles, algúns ou moitos destes 
espazos convertéronse en lugares, en espazos urbanos útiles en si mesmos, ás 
Veces, case en equipamentos? 


- Quepasaría se priorizamos a valoración das súas calidades desde o presente, en 
Iugar de desde o pasado, que é o que implica definilos como refugallos ou ruínas, 
ou desde o futuro, que é o que representa identificalos como inacabados? 


e“ Porquenonaceptarque, a partir dun determinado punto, os seus usos 
informais, humanos e non humanos, poden adquirir unha lexitimidade 


suficiente como para xa non poder ser pensados como espazos baleiros ou 
abandonados? 


55 
$ 








L DASO $ 

















- Queten máis peso nos seus efectos prácticos, a súa condición de externalidades 
funcionais ao capitalismo inmobiliario, ou a de fisuras ou elementos de 
“autoprotección” para a propia sociedade ante os nosos delirios de control total? 


E outras máis específicas, como: 


- Podemos facer que xurdan estes espazos? É posible deseñar, por exemplo, as 
condicións urbanísticas e o estado material previo á posibilidade de imaxinar o 
Campo de Cebada (6)? En que clase de formato laboral cabería debuxar o plano e 
redactar a memoria estratéxica de paralización de calquera espazo baixo o 
pretexto urbanístico ou xurídico que asegure un proceso máis longo? Podemos 
liberar ás ferramentas técnicas da súa función orixinal, como fai Forensic 
Architecture (7), para estudar que calidades urbanas, formais, materiais e legais 
son as que determinan a aparición dos seus usos? Chegaría con recoñecer e 
describir as súas lóxicas para poder reproducir as súas condicións noutros 
lugares? Cal é o punto de equilibrio óptimo entre a cidade formal e a informal?, é 
dicir, que cantidade ou proporción destes lugares pode asumir un territorio sen 
diminuír a súa habitabilidade xeral? 


- Podemos facer que se usen máis cando xurdan? Quen podería promover unha 
política racional e selectiva de non actuación xunto co fomento de intervencións 
brandas que só abran máis posibilidades sociais? Imaxinámonos deseñando 
aperturas mínimas ou abrindo directamente gretas nos peches máis 
inexpugnables ata que os usos as descubran? Como convencemos ás 
administracións da necesidade de introducir cambios nas normativas para que o 
medo e o peche total non sexan as únicas lóxicas que guíen o seu modelo de 
acción ao redor destes lugares? 


(6) O Campo de Cebada foi un gran espazo urbano multifuncional, autoxestionado e de uso 
público, aberto entre 2011 e 2017 nun soar de 2.500 m” baleiro e sen uso tras a demolición dun 
polideportivo no barrio de La Latina en Madrid. 


(7) Forensic Architecture é unha axencia de investigación fundada en 2010 e con sede en Londres que 
desenvolveu multitude de traballos sobre violencia estatal e empresarial a partir da análise arquitectónica 
eterritorial. Ademais dos propios obxectivos dos seus proxectos, o enorme interese do seu traballo radica na 
utilización das ferramentas técnicas convencionais da representación cartográfica e arquitectónica para 
investigar relatar sucesos nos que o espazo ou o territorio non son case nunca os protagonistas, pero si as 
testemuñas e vítimas colaterais a través dos cales se poden confirmar feitos e facer xustiza. 

- Podemos intervir sobre eles sen introducir ningunha forma de captura? Sería 
viable imitar a Gilles Clément cos seus xardíns e deseñar protocolos de 
acompañamento de estruturas e ruínas no seu proceso de degradación para 
simplemente eliminar riscos e garantir unha mínima seguridade sen deixar 
pegada nin influír o máis mínimo nos seus usos? É posible avaliar cada caso 
segundo os seus beneficios sociais, como se fixo en Can Batlló (8), ou determinar 
en cales deles as condicións urbanas aseguran unha situación de contigúidade 
non invasiva, de máxima posibilidade de convivencia co incivilizado, sen que isto 
implique, nin a súa integración, nin a eliminación total das posibilidades de uso 
daqueles menos valorados pola técnica? 


En 2021, desde un lugar calquera da Europa integrada e observando a proliferación 
conxuntural destes espazos tras a crise inmobiliaria, parece ter sentido pensar 
sobre este tipo de cuestións. Pero dada a excepcionalidade e a fraxilidade destes 
lugares, así como a posible condición inherente da arquitectura como ferramenta 
de orde e captura, fagámolo con prudencia e sempre sen perder a perspectiva de 
que o máis probable é que o único papel útil dos/as arquitectos/as sexa o de non 
facer máis nada que utilizalos informalmente como cidadáns/as. 


(8) Can Batlló é un antigo polígono industrial situado no barrio de La Bordeta en Barcelona que, 
tras décadas de abandono, desde 2011 acolle multitude de actividades autoxestionadas. Unha das 
moitas cuestións destacables deste caso é que no proceso que levou finalmente á concesión 
administrativa de 13.000 m” a unha asociación cidadá en 2019 realizouse de forma pioneira un 
balance comunitario como ferramenta de avaliación, calculando o retorno social que implica o 
desenvolvemento de actividades comunitarias nestas instalacións e demostrando así o seu interese 


público. 

Notas do gráfico adxunto ao inicio do artigo: 


“A versión dixital deste documento, dispoñible 
en galego e en español, pódese consultare 
descargar en: http://www.ergosfera.org/archivo/ 
txt/ciclo urbano. html 


““ Esta listaxe inicial de actividades simpliica 
unha gran diversidade de casos particulares, xa 
que dentro destes tifulos xenéricos poderián 
enumerarse múltiples subcategoriás en función 
da variación dalgunha das súas condicións ou 
caracten$ticas. Por exemplo: 


- En termos de frecuencia, a experiencia e 4 
relación co espazo é moi diferente segundo 
trátese de actividades casuais, cotiás ou 
periódicas. 


- Entermos de apertura, tamén se dan enormes 
diferenzas entre as actividades clandestinas 
dunha ou dúas persoas, as reunións limitadas a 
un grupo coñecido, os eventos abertos á 
cidadaniá en xeral (como unhas fogueiras de 
San Xoán nun soar) e todos os posibles termos 
intermedios (como unha rave clandestina que 
non se anuncia publicamente, pero á que si pode 
ir xente descoñecida). 


- En termos de transformación do espazo, 
prodúcense igualmente diferenzas sensibles. Por 
exemplo, dentro dos deportes autoxestionados, o 
grao de intervención requirido vaná moito entre 
unha instalación de adestramento de parkour 
realizada con varios colchóns usados, unha 
pista de ecuavóley desmontable ou un skate 
park con ramplas ixas. 


Por outra banda, tamén é preciso sinalar que as 
actividades identiicadas non están organizadas 
pola súa importancia cuantitativa ou 
cualitativa, polo que en termos de frecuencia 
non existe unha simetriá entre elas como a que 
expresa a súa 

representación nesta lista. Por exemplo, todas as 
actividades recoñecidas como delitos, 
especialmente os máis graves, teñen un peso 
mediático moito maior que o resto de usos, pero, 
en realidade, se se tratase dunha lista 
priorizada, aparecerán como algo anecdótico 
en comparación ás demais actividades. 


Por último, en canto aos propios usos, algunhas 
das categonás identiicadas engloban á súa vez 
moitos tipos de actividades socioculturais que 
non aparecen explicitamente nomeadas, como 
os centros sociais okupados, que implican o 
desenvolvemento de concertos, talleres, espazos 
de debate, exposicións, economiás de 
subsistencia, etc. 

Espazos autoxestionados: 


exemploes e experiencias 
Proxecto Cácere 


Proxecto Cárcere é un colectivo que defende a activación da antiga prisión da 
Coruña. Desde a súa creación aproveitou as experiencias doutros colectivos e 
espazos similares que existían e existen por todo o territorio peninsular. Os 
exemplos son moi abundantes, aquí centrarémonos en tres: 

Can Batlló 
Ubicación 
Can Batlló era un recinto fabril do barrio de La Bordeta, en Barcelona. 


Anos de actividade 

2011-Actualidade. Tras décadas pedindo o seu uso, a veciñanza do barrio deu un ano 
de prazo ao Concello de Barcelona, tras o cal entrarían no recinto. Cando se cumpría o 
final do prazo, o Concello accedeu as demandas. A entrada produciuse en 2011. En 
2019 conseguiuse un acordo de cesión co Concello de Barcelona, por 50 anos. 


Usos 
e“ Espazos veciñais e colectivos. 
e“ Locais para empresas de economía social. 


Por que destaca? 

Can Batlló é un proxecto complexo en canto aos metros cadrados que ocupa e tamén 
á variedade de proxectos que acolle, a súa organización interna (moi desenvolvida) e 
a súa relación coa administración. 


Dentro do recinto existen: 

e“ Espazos para desenvolver actividades puntuais ou periódicas por parte de persoas, 
colectivos e asociacións, como é habitual na maioría deste tipo de lugares. 

e“ Espazo para cooperativas de traballo. Un dos obxectivos de Can Batlló é fomentar 
a economía social, neste caso coa creación dun viveiro de cooperativas e a cesión 
de espazos para levalas a cabo. 

-“ Escola comunitaria formal (é dicir, recoñecida pola administración) baixo a 
forma de cooperativa. Arcadia. Cando funcione a pleno rendemento cubrirá toda 
a ensinanza obrigatoria, de O a 16 anos. 

- Cooperativa de vivenda: Dentro de Can Batllo naceu unha cooperativa de vivenda 
en cesión de uso, isto É, as persoas socias non alugan nin mercan, senón que 
teñen, mentres vivan e así o decidan, o dereito a unha vivenda no edificio da 
cooperativa. O edificio está construído en madeira principalmente e recibiu un 
premio de arquitectura. 


Can Batlló conseguiu acordar e asinar co Concello de Barcelona unha cesión de uso 


que garante O uso e a xestión por parte da comunidade dese espazo durante polo 
menos 50 anos. 

Sptunik 


Ubicación 
Solar baleiro no barrio de Vallecas, Madrid. 


Anos de actividade 
2016-Actualidade 


Usos 
- Parqueveciñal 
e“ Espazo para a realización de actividades diversas 


Por que destaca? 

- Sputnikera un solar no que se acumulaba olixo ata que a veciñanza do barrio 
acceder a el para limpalo e acondicionalo. 

- Éunespazo pequeno, sen edificios nin moitos elementos, pero serve como 
espazo de reunión ao barrio, como zona verde e como lugar apara levar a cabo 
actividades abertas á comunidade. 

La Carpa 





La Carpa - Espacio artístico 


Ubicación 
Solar baleiro nun barrio da periferia de Sevilla. 


Anos de actividade 
2013-2014 


Usos 
. Formación, actividades e espectáculos de circo e artes escénicas en xeral. 


Por que destaca? 

- Oprimeiro aspecto a destacar é o proceso de construción dos espazos. 

- LaCarpa contou coa colaboración do colectivo de arquitectura Recetas Urbanas, 
que coordinou o proxecto para que calquera persoa que o desexase puidese 
participar no proceso de construción das estruturas que conforman o espazo. 

- Ademais da construción participativa, primouse o emprego de materiais 
reciclados e a reutilización de elementos de proxectos construtivos anteriores 
que quedaran sen uso. 

Polo xeral todos estes espazos se organizan a través dunha asemblea 
periódica. Esta forma de xestión garante que todas as voces son escoitadas e 
as decisións que se toman se axustan o máis posible ao sentir común. 

Zona a Defender 
Dani Palleiro - Refuxios da Memoria 


Na década dos 6o o goberno francés cualificou o territorio circundante da 
localidade de Notre-Dame-des-Landes como Zone d'Aménagement Différé (Zona de 
Desenvolvemento Diferido), coa fin de construir o terceiro aeroporto máis grande 
do país. Un verxel de centenares de hectáreas, composto por extensos bosques, 
humidais e terras agrícolas, e cunha exuberante biodiversidade, ía ser 
transformado nun non-lugar dos fluxos globais de turistas e capitais. Pero 
afortunadamente a ADECA (Asociación de Defensa dos Agricultores Afectados) e 
unha serie de comités de acción organizados nos pobos colindantes, lograron 
paralizar o proceso por medio dunha loita que se estendeu por décadas, ata ficar 
esgotado o proxecto a comezos dos 90. 


No ano 2000 o plan de construción do aeroporto foi relanzado polo estado francés. 
Nun primeiro momento veciños e ecoloxistas trataron de paralizar o megaproxecto 
por medio de cauces legais e institucionais, pero ante a constatación da 
insuficiencia desta vía, en 2008 a comunidade optou por implementar as súas 
propias ferramentas de defensa do común. O primeiro envite dérono na esfera da 
linguaxe, baleirando os significantes do poder e reelaborándoos como armas para a 
súa loita pacífica. Deste modo ZAD foi resignificado por estes veciños e activistas 
como Zona A Defender. A fría linguaxe técnico-administrativa empregada para 
enmascarar e lexitimar un megacroproxecto especulativo, a destrución do entorno 
natural e o desprazamento da poboación orixinaria, era transmutado en berro de 
loita na defensa de todo o que debía ser conservado: o territorio, a natureza, a 
biodiversidade, a comunidade, os veciños, a vida. 


Naturalmente a loita non se limitou á esfera das palabras, e axiña atopou un cauce 
material por medio da iniciativa Séme ta ZAD. O movemento consistía en sementar 
e resistir, en habitar e defender un territorio e un modo de vida por medio da 
rehabilitación de vivendas abandoadas e a creación de hortas colectivas, pequenas 
tendas comunitarias, bibliotecas, obradoiros de reparación, e ata un muiño. 
Consistía tamén en inventar e imaxinar formas de autoxestión económica e da vida 

en común, mediante cooperativas, servizos públicos colectivizados, grupos de 
aprendizaxe, prensa e radios comunitarias, etc. En definitiva, en construir un 
territorio da abundancia, e protexelo dos ataques do capital. A forza deste 
movemento residía na articulación dunha loita popular co liderado da poboación 
local, na ampliación da comunidade por medio da participación de activistas 
procedentes doutros lugares, e na capacidade para mobilizar unha rede de apoios 
de colectivos e persoas doutras latitudes. 


Esta era, no fondo, unha loita pola autonomía da comunidade para decidir e 
construir o seu espazo de vida cotiá, fronte ao autoritarismo duns xestores do 
público que pretendían cercalo dende un despacho e a tiraliñas: 


Opoñerse a un proxecto de aeroporto, loitando no fondo contra a ordenación 
do territorio, é dicir, o feito de que a vida das persoas estea decidida por 
adiantado porinxeñeiros e arquitectos que van impoñer aos demáis onde se 
situarán comercios, vivendas, aeroportos, etc. Queren espazos onde todo esté 
controlado, vixiado e planificado. Desde os seus inicios, o movemento de 
ocupación loitou non só contra o proxecto de aeroporto, senón tamén contra á 
lóxica de xestión dos poderosos. (1) 


Sementes de ZAD 


As forzas económicas só poden destruir e mercantilzar os nosos espazos de vida 
cando lles deixamos baleiros polos que penetrar. Na Coruña neovazquista —onde os 
poderes públicos son dúctiles aos intereses inmobiliarios e impermeables ás 
demandas dos veciños-— son varias as fendas polas que estes axentes tentan inocular 
o seu virus da destrución lucrativa (destrución dos bens comúns; lucro para as súas 
contas correntes). 


Calquera situación de loita é única, particular, iconmensurable e, polo tanto, 
irrepetible. A multiplicidade de ideas, corpos, traxectorias, subxectividades e 
potencias que as animan, e as súas particulares interconexións, teñen sempre unha 
dimensión local e polo tanto son irreproducibles noutras coordenadas. No entanto 
as diferentes situacións de loita non son experiencias illadas, senón que toman 
inspiración unhas doutras. 


(1) zad.nadir.org/spip.php?article385o 

Daquela a cuestión sería, ante o panorama que se está a abrir na Coruña perante os 
plans de sintervención de alta violencia catastral (2) no noso litoral e nos nosos 
barrios, ;Poderían as mobilizacións veciñais atopar algunhas resonancias con 
respecto á experiencia de Notre-Dame-des-Landes? Nós pensamos que sí. Se Os 
especuladores agardan que a nosa ausencia lles deixe paso, encher de vida os 
baleiros urbanos —como fixeron os compañeiros franceses, redoblando a presenza 
social e material- pode frear este proceso de degradación do común e negación do 
dereito á cidade. Construir un territorio das veciñas e para as veciñas, de encontro 
entre a cidade e a natureza, entre os coruñeses nacidos nas Atochas e os nacidos en 
África, organizar un lugar para o encontro xeracional, para o xogo, para o 
intercambio de saberes, é levantar un muro contra a especulación. Declarar as 
Atochas, Labañou, as Xubias, San Vicente de Elviña, A Silva, O Portiño ou o bordo 
litoral como Zonas A Defender, pode marcar unha liña vermella das veciñas e 
colectivos da cidade fronte aos intereses privados e os gobernos títeres. 


Desbrozar e sementar hortas comunitarias; recuperar as microtoponimias, as 
memorias persoais e colectivas deses espazos, e compartilas cos novos veciños; 
convidar a colectivos naturalistas para mapear e catalogar a fauna e a flora 
autóctonas, os fluxos das aves migratorias que atravesan o territorio da ZAD; a 
programación cultural na ágora aberta de danza, música, cineclubes, etc.; a 
autoconstrución de mobiliario urbano como base material para que outros veciños se 
animen a habitar o territorio... foron algunhas das ferramentas desenvolvidas polos 
compañeiros de Notre-Dame-des-Landes para defender o seu territorio de vida. 


Sementamos? 


wwuw.refuxiosdamemoria.org 
memorial Drefuxiosdamemoria.org 


XS OPrefuxios 


(2) Rivas, M. (2020). Zona a Defender. Vigo: Xerais. 

1o de xullo, día das Mapoulas Libertarias 


Dani Palleiro 


4Era entón a Galicia anarquista 
unhas cantas vivendas obreiras 
como mapoulas moi abertas 

nos barrios proletarios das Atochas 


Ámote Anarquista 
Claudio Rodríguez Fer 


O 2o de xullo de 1936, dous días despois da sublevación militar franquista, e ás 

O portas da maior represión que a historia da cidade coñecería, un grupo de mulleres 
encabezou unha manifestación que, co puño en alto e dando vivas á República, 
atravesou a rúa Real ata chegar ao goberno civil. Este edificio, o do goberno civil, 
estaba asediado por un exército golpista que viña de declarar o estado de guerra, e 
defendido por un pobo e uns sindicatos prácticamente desarmados. Un 
enfrontamento asimétrico que se estendería pola cidade e se prolongaría unhas 
cantas xornadas, durante as cales algunhas mulleres obreiras, como María Bello 
Paz, darían a súa vida pola liberdade. Esta bravura nos primeiros intres do conflito 
prefigurou a actitude que as mulleres libertarias da Coruña manterían durante 
todo o período de implantación do Réxime de Terror franquista na cidade. Tempo 
no que elas foron as verdadeiras protagonistas da resistencia antifascista. 


Unha vez caida a cidade baixo control sublevado, nese mesmo mes de xullo, os 
confederais coruñeses comezaron a traballar na construción da sua rede clandestina. 
Tratábase, por unha banda, de protexer a vida dos militantes, tanto anarquistas como 
doutras tendencias políticas, que estaban a ser perseguidos e asasinados polas novas 
autoridades. Pola outra, o obxectivo era organizar núcleos de resistencia dende os que 
artellar unha acción coordinada que revertera a situación na cidade. En ámbolos dous 
eixos as mulleres libertarias xogaron un papel central. 

O núcleo destas actividades foron as casas-refuxio, vivendas particulares que as 
mulleres libertarias puxeran ao servizo da resistencia, onde se acolleu, deu refuxio e 
construiu un entorno de seguridade para os compañeiros perseguidos. Esta tarefa 
de coidados, relacionada co papel tradicional asignado ao xénero feminino —e do 
que os anarquistas tampoco souberon distanciarse— puido ser desempeñada debido 
ao menor grao de acoso ao que elas e as súas vivendas estaban sometidas por parte 
dunhas autoridades que subestimaban o papel da muller como axente 
revolucionario. Pero estas vivendas desbordaron a esfera dos coidados para 
converterse en verdadeiros núcleos de organización da resistencia antifascista, 
servindo como lugares de reunión dos diferentes grupos políticos en proceso de 
reorganización. Grupos integrados fundamentalmente por membros da FAI, a 
CNT, e as Xuventudes Libertarias, pero nos que tamén participaron comunistas e 
militantes doutras familias políticas do obreirismo e o republicanismo, co fin de 
levantarse contra as autoridades golpistas. O peso da tarefa de coordinación e 
comunicación entre os diferentes grupos recaeu novamente sobre elas, dado o 
maior grao de liberdade co que contaban para moverse polo espazo público. As 
casas-refuxio convertéronse así en nodos da rede de resistencia, a través das cales 
circulaba a información, Os recursos económicos e mesmo O escaso armamento 
posto ao servizo da resistencia. 

Nesta rede infiltrouse o 4 de maio de 1937 un topo da Guardia Civil coa coartada de 
ser enlace na Galiza dun suposto Comité Central de Barcelona (vinculado á CNT 
catalá) que estaba a organizar a insurrección no territorio dominado polas tropas 
nacionais. A súa misión era, segundo el aseguraba, organizar un complot na 
Coruña, fin para o cal o suposto Comité estaba en disposición de facer un 
desembarco de armas por medio dun submarino, coa protección de barcos de 
guerra franceses. Esta ficción serviulle ao topo para obter abundante información 
sobre a estrutura da rede clandestina e sobre os seus integrantes, antes de levantar 
as sospeitas dos anarquista coruñeses. O tráxico resultado das súas pescudas foi o 
asalto ás casas-refuxio das mulleres libertarias das Atochas, que comezou o 1o de 
xullo de 1937. A primeira vivenda na que a Guardia Civil entrou a lume e sangue foi a 
de María Otero, situada no n” 55 da rúa Atocha Alta. Segundo o informe policial, os 
anarquistas comezaron a disparar contra as autoridades con armas de fogo, 
mentres entoaban himnos revolucionarios e vivas á anarquía e ao comunismo. O 
operativo rematou co resultado de 4 mortos —entre eles a propia María-, un ferido e 
dous detidos, así como a incautación de varias pistolas e unha bomba de man. Os 
interrogatorios baixo tortura a un dos sobrevivintes levou ese mesmo día ás 
autoridades a unha segunda casa-refuxio situada no n“6 na rúa do Carme, a de 
Alicia Dorado, panadeira anarquista de 25 anos. O resultado foi a morte dos catro 
militantes que alí se agochaban, e a incautación de folletos e propaganda 
insurreccional, así como algunhas armas e explosivos, sempre segundo a versión 
policial. As investigacións e interrogatorios baixo tortura levaron á Guardia Civil a 
outra serie de casas-refuxio os días seguintes, entre as cales estaba a de La Corales, 

militante da sección coruñesa de Mujeres Libres de 41 anos, a cal logrou escapar 
pasando máis dun ano agochada por montes e aldeas próximos á Coruña. 


Todas estas mulleres anarquistas, que deron a súa vida pola liberdade, foron 
agarimosamente homenaxeadas por Luis Chamorro —militante confederal coruñés 
que lograra escapar dende o Portiño en xaneiro de 1937- nun artigo publicado no n? 
7 de Galicia Libre, o voceiro dos libertarios galegos na zona republicana, 
alcumándoas as nosas mapoulas: 


Nosotros, los que hemos convivido algún tiempo en Galicia mártir, no podemos 
olvidar a nuestros hermanos y compañeras, que después de un año de 
sufrimiento siguen en pie luchando porla liberación de nuestro terreno. Hay 
muchos casos de heroísmo y sacrificios, en donde, saltando los obstáculos que el 
fascismo impone, siguen aliviando la situación de los trabajadores que están 
perseguidos; muchas han caido en el camino; pero, por una que cae, se levantan 
cien para cubrir el puesto (...) y con nuestro pensamiento os mando un manojo 
de amapolas (rojas y negras), como vosotras hacíais cuando caía un galeoto de 
la Libertad; que muy pronto a las caidas en la lucha pondremos en sus tumbas. 


As mapoulas son flores que, pese á súa vida efémera, teñen a capacidade de espallar 
milleiros de sementes, moitas das cales permanecen dormentes durantes anos ata 

que finalmente xermolan. O 1o de xullo ficaron destruidas as casas-refuxio das 
Atochas e asasinadas as nosas mapoulas libertarias, o que significou a aniquilación 
de calquera esperanza de revertir a situación golpista na cidade que noutrora fora 
considerada unha verdadeira “colonia libertaria” (Sangro y Ros, 1908). Pero nese 
acto de destrución as súas sementes de memoria e liberdade foron espalladas polo 
barrio enteiro, atopando terra fértil nos veciños dun barrio que nunca quixo 
esquecer, como demostraron Mariquiña Villaverde, Laura Torres e tantas outras 
veciñas das Atochas, que mantiveron o seu legado de memoria en condicións de 
extrema adversidade. 


Hoxe, coa volta do nacionalcatolicismo á escena política e mediática, e coa 
proliferación dos seus símbolos de odio polas rúas da nosa cidade, é momento de 
facer aflorar no espazo público o legado daquelas mulleres boas e xenerosas. Por iso 
cada 1o de xullo na praza Cántigas da Terra, onde estivo situada a casa-refuxio de 
María Otero, xuntámonos para celebrar o Día das Mapoulas Libertarias. Unha 
celebración coa que queremos tamén aportar o noso gran de area na construción 
dun antifascismo en clave positiva, de xorne popular e con base nos barrios 
coruñeses que, como o das Atochas, fundáronse na solidariedade de clase. Uns 
barrios que son abertos e acolledores, e que levan no seu ADN a diversidade, a 
autoprotección colectiva e o apoio mutuo. 

Ánosa mapoula Loli Patiño, 
veciña e querídisima compañeira. 


Encheremos de loita o inmenso baleiro que nos deixas. 


En setembro, volvemos con novas actividades, en colaboración coa Clínica de Casas da ETSAC e o 
GAM de Dereito á Vivenda: 


1-25 setembro 


DEREITO Á CIDADE 


sesións e faladoiros abertos 


AA AA AA AA AA A AA AA AA AA AA AA AA ADA AA AA AA AA Aa papa pano lugar: ETS de Arquitectura 
faladoiros e obradoiro de aprendizaxe-servizo Presentación e benvida, proxectos amigos 

GAM de vivenda da Coruña e Clínica de Casas da ETSAC :: Kaya Clínica :: 
memorias colectivas: urbanismo : veciñanza: socioloxía: racismo inmobiliario Empty Coruña : Arquitecturas Ambulatorias :: Refuxios da Memoria 
dereito : senfogarismo : okupación : auto-organización : aprendizaxe : comúns 
barrio : educación : especulación : infravivendas : realoxamentos : economía 2 Roteiro polo barrio das Atochas - Monte Alto :: Ergosfera 


accesibilidade : arquitectura: hábitat: exclusión: baleiro : público: conflito: servizo 


Lugar: Forum Propolis 


Espazo urbano: dereito ou mercadoría? 

Ergosfera : AVV Francisco Rodríguez Otero (Labañou) :: Torcuato Teixeira 
inscrición gratuita: (Lonxa da Coruña) :: AAW Oza Gaiteira Os Castros 
clinicacasasgalQgmailL com Ugar:á Ribeira de Oza 

Organización e autodefensa 
Almudena Fernández (Dra. dereito, UDC) :: Sindicat de barri Poble Sec: 
Sindicato de inquilinas Gran Canaria - Corunha Antifascista :: Plan Sareb 


diploma da OCV-UDC ás persoas inscritas obradoiro (') 
e participantes (30h de formación) 


É idade no Lugar; O Flandón 
máis información: 


Dereito á vivenda e criminalización da pobreza 


clinicadascasas.udc.gal Veciñanza das Atochas - Monte Alto E a Srnemo) 3 Veciñanza da Pasaxe :: Afrogalegas 
1g: Qclinica. de. casas Refuxios da Memoria ó 
fb: Qclinicacasasgal Clínica de Casas 


- 3 - lugar: por confirmar, en función das restriccións sanitarias 
Profesorado da Universidade da Coruña ES 


gamcoruna.org/vivenda Redes para o dereito á cidade na Coruña 
ig: Ogamcoruna Abordaranse os temas tratados nos faladoiros 


fbQcorunaGAM desde diferentes disciplinas: urbanismo, Lugar: ETS de Arquitectura 
socioloxía, educación, economía, dereito... 
; O dereito á cidade na Universidade da Coruña 
refuxiosdamemoria.org 


tw: Orefuxios 
5, acordaranse coas inscritas 1") Éprecisa inscrición nas sesións de traballo en obradoiro e no roteiro 


coordina Aa co-organizan 76 en o 
Clínica de Casas (ETSAC) GAM de vivenda da Coruña: Refuxios da Mefnol AO —— r Lu 





